OZNÁMENIE KOMISIE RADE v súlade s článkom 395 smernice Rady 2006/112/ES /* COM/2012/0733 final */





OZNÁMENIE KOMISIE RADE v súlade s článkom 395 smernice Rady 2006/112/ES 1. SÚVISLOSTI Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere daní, alebo zabrániť určitým druhom daňových únikov alebo vyhýbaniu sa daňovej povinnosti. Pred akoukoľvek zmenou vnútroštátnych právnych predpisov členského štátu je potrebný súhlas Rady. Keďže v tomto postupe sa stanovujú odchýlky od všeobecných zásad DPH, v súlade s konzistentnými rozhodnutiami Európskeho súdneho dvora, rozsah pôsobnosti takýchto odchýlok by mal byť obmedzený a mali by byť primerané. Francúzska republika požiadala listom, ktorý Komisia zaevidovala 24. februára 2012, o povolenie zaviesť opatrenia odchyľujúce sa od článku 193 smernice o DPH. O žiadosti predloženej Francúzskom Komisia v súlade s článkom 395 ods. 2 smernice o DPH informovala ostatné členské štáty listom z 9. novembra 2012. Listom z 12. novembra 2012 Komisia oznámila Francúzsku, že má všetky informácie, ktoré považuje za potrebné na posúdenie žiadosti. Spolková republika Nemecko požiadala listom, ktorý Komisia zaevidovala 11. júna 2012, o povolenie zaviesť opatrenia odchyľujúce sa od článku 193 smernice o DPH. O žiadosti predloženej Nemeckom Komisia v súlade s článkom 395 ods. 2 smernice o DPH informovala ostatné členské štáty listom z 9. novembra 2012. Listom z 12. novembra 2012 Komisia oznámila Nemecku, že má všetky informácie, ktoré považuje za potrebné na posúdenie žiadosti. Rakúska republika požiadala listom, ktorý Komisia zaevidovala 25. júla 2012, o povolenie zaviesť opatrenia odchyľujúce sa od článku 193 smernice o DPH. O žiadosti predloženej Rakúskom Komisia v súlade s článkom 395 ods. 2 smernice o DPH informovala ostatné členské štáty listom z 9. novembra 2012. Listom z 12. novembra 2012 Komisia oznámila Rakúsku, že má všetky informácie, ktoré považuje za potrebné na posúdenie žiadosti. 2. ZHRNUTIE ŽIADOSTÍ Francúzsko požiadalo o odchýlku, na základe ktorej by mohlo zaviesť mechanizmus prenesenia daňovej povinnosti na vnútroštátne dodávky plynu a elektriny medzi zdaniteľnými osobami a na telekomunikačné služby, ako opatrenie na boj proti podvodom v oblasti DPH konkrétne s cieľom riešiť hroziace podvody na DPH kolotočového typu. Nemecko a Rakúsko žiadajú o odchýlku, na základe ktorej by mohli zaviesť mechanizmus prenesenia daňovej povinnosti na vnútroštátne dodávky plynu a elektriny medzi zdaniteľnými osobami, ako opatrenie na boj proti podvodom v oblasti DPH, konkrétne s cieľom riešiť hroziace podvody na DPH kolotočového typu. 3. ODCHÝLKA PRENESENIA DAŇOVEJ POVINNOSTI Osoba povinná platiť DPH podľa článku 193 smernice o DPH je zdaniteľná osoba, ktorá dodáva tovar alebo poskytuje služby. Účelom mechanizmu prenesenia daňovej povinnosti je presunúť túto povinnosť na zdaniteľnú osobu, ktorá je príjemcom dodávok. K podvodu typu chýbajúceho obchodného subjektu dochádza, keď sa obchodníci po predaji svojich výrobkov vyhýbajú platbe DPH daňovým orgánom. Ich zákazníci však majú právo na odpočet dane, pretože dostali platnú faktúru. V najzávažnejších prípadoch tohto daňového úniku sa prostredníctvom „kolotočovej“ schémy (v rámci ktorej sa s tovarom či službami obchoduje medzi členskými štátmi) rovnaký tovar alebo služby dodajú viackrát bez zaplatenia DPH daňovým orgánom. Zistilo sa, že prostredníctvom mechanizmu prenesenia daňovej povinnosti, teda tým, že za osobu povinnú platiť daň v uvedených prípadoch sa určí osoba, ktorej sa dodá tovar alebo poskytnú služby, sa odstráni príležitosť zapojiť sa do tohto druhu daňového úniku. Komisia v septembri 2009 navrhla zmeniť a doplniť smernicu o DPH, pokiaľ ide o nezáväzné a dočasné uplatňovanie mechanizmu prenesenia daňovej povinnosti v súvislosti s dodávkami určitého tovaru a služieb s vysokým rizikom podvodu (KOM(2009) 511, Ú. v. EÚ C 26, 28.1.2011, s. 11). Išlo o tento tovar: mobilné telefóny, zariadenia s integrovaným obvodom, drahé kovy a parfumy a služby: emisné kvóty skleníkových plynov. Zoznam vychádza z informácií, ktoré Komisia zhromaždila v súvislosti s odvetviami, ktoré boli v danom čase výrazne zasiahnuté podvodom kolotočového typu. Cieľom tohto návrhu bolo dať rovnakú možnosť všetkým členským štátom a zároveň zriadiť účinný hodnotiaci mechanizmus s cieľom posúdiť jeho cezhraničné dôsledky. Rada sa v danom čase nedokázala zhodnúť na celom návrhu a namiesto toho prijala smernicou Rady 2010/23/EÚ zo 16. marca 2010 len prvok, ktorý sa týkal emisných kvót skleníkových plynov, a podujala sa vrátiť sa neskôr k zostávajúcim prvkom návrhu. Prostredníctvom vyhlásenia v zápisnici Rady sa Rada zaviazala k pokračovaniu diskusií o ostatných častiach návrhu. Komisia usudzuje, že nastal čas zhrnúť tieto rokovania. V kombinácii s návrhom mechanizmu rýchlej reakcie proti podvodom (COM(2012) 428) by sa tak podvod s chýbajúcim obchodníkom v oblasti DPH riešil z krátkodobého aj dlhodobého hľadiska. 4. ŽIADOSTI Francúzsko požaduje na základe článku 395 smernice o DPH, aby Rada, konajúc jednomyseľne na návrh Komisie, povolila Francúzsku zaviesť osobitné opatrenia odchyľujúce sa od článku 193, pokiaľ ide o uplatňovanie mechanizmu prenesenia daňovej povinnosti na vnútroštátne dodávky plynu a elektriny medzi zdaniteľnými osobami a na telekomunikačné služby. Tvrdí, že uvedený mechanizmus prenesenia daňovej povinnosti je potrebný na zabránenie stratám príjmov spôsobeným podvodmi kolotočového typu vo Francúzsku. Dôvodom tejto žiadosti Francúzska je, že súčasné opatrenia na predchádzanie podvodom nebudú pôsobiť účinne, a hoci v súčasnosti sa v daných odvetviach nezistil vo Francúzsku žiadny podvod, na francúzsky trh s plynom a elektrinou získal prístup veľký počet podozrivých podnikov alebo jednotlivcov a prebieha v súvislosti s nimi vyšetrovanie. Francúzsko sa preto obáva, že podvod prejde z emisných kvót skleníkových plynov na iný obchodovateľný tovar a služby, akými sú plyn a elektrina, či telekomunikačné služby. Francúzsko upravilo svoje právne predpisy od 1. apríla 2012 tak, aby sa na tieto dodávky vzťahoval prenos daňovej povinnosti. Nemecko a Rakúsko požadujú na základe článku 395 smernice o DPH, aby Rada, konajúc jednomyseľne na návrh Komisie, povolila Nemecku a Rakúsku zaviesť osobitné opatrenia odchyľujúce sa od článku 193, pokiaľ ide o uplatňovanie mechanizmu prenesenia daňovej povinnosti na vnútroštátne dodávky plynu a elektriny medzi zdaniteľnými osobami. Tvrdia, že uvedený mechanizmus prenesenia daňovej povinnosti je potrebný na zabránenie stratám príjmov spôsobeným podvodmi kolotočového typu v Nemecku a Rakúsku. Nemecko a Rakúsko odôvodňujú svoje žiadosti tým, že možnosti súčasných opatrení na zabránenie podvodom sa vyčerpali a v strednodobom až dlhodobom horizonte nebudú pôsobiť účinne. Hoci neposkytli informácie o žiadnych dokázaných prípadoch podvodu, na nemecký a rakúsky trh s plynom a elektrinou získal v súčasnosti prístup veľký počet podozrivých podnikov alebo jednotlivcov a prebieha v súvislosti s nimi vyšetrovanie. Existuje preto obava, že podvod prejde z emisných kvót skleníkových plynov na iný obchodovateľný tovar a služby, ako je napríklad plyn a elektrina. 5. STANOVISKO KOMISIE Keď Komisia dostane žiadosti v súlade s článkom 395, preskúma ich a presvedčí sa, či sú splnené základné podmienky na to, aby sa im vyhovelo, t. j. či sa navrhovaným osobitným opatrením zjednodušia postupy pre zdaniteľné osoby a/alebo daňovú správu, alebo či sa návrhom zabráni určitým druhom daňových únikov alebo vyhýbania sa daňovým povinnostiam. Komisia v tejto súvislosti vždy zaujala rezervovaný a obozretný prístup s cieľom zabezpečiť, aby odchýlky nepoškodili fungovanie všeobecného systému DPH, mali obmedzený rozsah pôsobnosti, boli potrebné a primerané. Podľa názoru Komisie žiadosti Francúzska, Nemecka a Rakúska nespĺňajú základnú podmienku článku 395 v tom zmysle, že sa nimi nezjednodušia postupy pre zdaniteľné osoby a/alebo daňovú správu, ani sa nimi nezabráni určitým druhom daňových únikov alebo vyhýbania sa daňovým povinnostiam. Francúzsko ani Rakúsko vskutku neposkytli dôkazy o daňovom úniku v týchto žiadajúcich členských krajinách, pokiaľ ide o dodávky plynu a elektriny a v prípade Francúzska aj telekomunikačné služby, a zatiaľ čo vo francúzskej žiadosti sa uvádza zmienka o zistenom prípade podvodu v Nemecku, nemecká žiadosť sa o tom nezmieňuje. Komisia navyše usudzuje, že uplatňovanie mechanizmu prenesenia daňovej povinnosti na dodávky plynu a elektriny a telekomunikačné služby by malo značný negatívny vplyv na iné členské štáty a vnútorný trh ako celok. Podvod pri tomto druhu tovaru a služieb sa skutočne môže veľmi rýchlo presunúť z jedného členského štátu do iného z dôvodu celoeurópskej integrácie dotknutých trhov a takisto preto, že v krátkom časovom úseku a na diaľku sa dá uskutočniť veľký počet transakcií bez toho, aby prevádzkovatelia museli byť vo fyzickom kontakte. Čo sa týka plynu a elektriny, a bolo to tak aj pri emisných kvótach na skleníkové plyny, predajcovia i nákupcovia sú bežne usadení v inom členskom štáte, než v členskom štáte toho trhu, kde sa dodávka eviduje. Znamená to, že trhy v členských štátoch, ktoré využívajú odchýlku, môžu byť aj tak využívané na páchanie podvodov na DPH v iných členských štátoch, ktoré odchýlku neuplatňujú, a čo je dôležité, bez možnosti rýchlo reagovať prostredníctvom zmien právnych predpisov. Jediný vhodný a účinný prístup k riešeniu tohto druhu podvodu je preto zmeniť a doplniť smernicu o DPH podobne, ako sa zmenila a doplnila smernica 2010/23/EÚ v prípade emisných kvót na skleníkové plyny. Všetky členské štáty by tak disponovali rovnakými opatreniami proti podvodom a mohli by rýchlo reagovať, aj keď tento druh podvodu prekročí hranice. Rada zastáva rovnaký názor, čo potvrdila vo vyhlásení v zápisnici k smernici 2010/23/ES, v ktorom sa nielen zaviazala k pokračovaniu diskusií o uplatňovaní mechanizmu prenesenia daňovej povinnosti s cieľom čeliť konkrétnym druhom podvodu, ale uznala aj výnimočný charakter odchýlky umožňujúcej zavedenie takéhoto opatrenia v záujme naliehavého boja proti podvodu, ktorý spôsobil v členskom štáte podstatné straty. 6. ZÁVER Komisia v súlade s uvedenými skutočnosťami dospela k záveru, že žiadosti Francúzska, Nemecka a Rakúska nespĺňajú podmienky stanovené v článku 395 smernice o DPH a mali by značný negatívny vplyv na iné členské štáty a na vnútorný trh ako taký. Požadované odchýlky preto zamieta. Komisia zároveň Rade pripomína jej návrh zo septembra 2009 o nezáväznom mechanizme, ktorý by bol dostupný všetkým členským štátom a bol by vhodnou odpoveďou na obavy, ktoré Francúzsko, Nemecko a Rakúsko vyjadrili. Komisia podporuje zaradenie plynu a elektriny aj telekomunikačných služieb na zoznam tovaru a služieb, o ktorom sa v súčasnosti rokuje. Komisia sa domnieva, že k ostatnému tovaru a službám, v prípade ktorých majú členské štáty v súčasnosti povolenie uplatňovať prenos daňovej povinnosti a v prípade ktorých by presúvanie podvodu malo nepriaznivý vplyv na vnútorný trh, by sa malo pristupovať konzistentne ako k plynu a elektrine a telekomunikačným službám.